Algatuse eesmärk on edendada põhimõtete „saastaja maksab“ ja „kasutaja maksab“ kohaldamist ning aidata sellega kaasa nii rahaliselt kui ka keskkondlikult kestlikule ja sotsiaalselt võrdsele maanteetranspordisüsteemile. See hõlmab järgmisi eesmärke:

Nõukogu lisas ka võimaluse maksustada CO2 heite kulusid alternatiivina CO2 heitel põhineva raskesõidukite taristumaksu diferentseerimisele (vt punkt 3.2) (või koos taristumaksu diferentseerimisega). See tähendab veel üht selget kõrgema eesmärgi seadmist, mis võib kaasa tuua CO2 hinnastamise dubleerimise, kui kohaldatav riiklik kütusemaks juba sisaldab CO2 komponenti ja maanteesõidukite kütused lisatakse heitkogustega kauplemise süsteemi, nagu komisjon juulis soovitas. Nagu on märgitud punktis 3.2, kujutaksid läbivaatamisklauslid piisavat kaitsemeedet sellise riski minimeerimiseks. Üks selline läbivaatamisklausel kohustab komisjoni kohandama CO2 heitelt sissenõutavaid summasid, võttes arvesse maanteesõidukite kütusele ELis kohaldatavat tegelikku CO2 hinda. Komisjon leiab, et kaitsemeetmed on piisavad, ja toetab võimalust nõuda CO2 heite kulu eest maksu seni, kuni see ei ole täielikult kaetud sobivama vahendiga, nagu heitkogustega kauplemine või kütuse maksustamine.

Vastavalt nõukogu seisukohale peavad liikmesriigid, kui see on tehniliselt teostatav, diferentseerima alates 2026. aastast kaubikute (üks väikeste tarbesõidukite alarühm) ja väikebusside teemakse ja iga-aastast kasutusmaksu vastavalt sõiduki keskkonnatoimele. Artiklis 7gb ja VII lisas sätestatud süsteem, mis põhineb uusimatel heitenormidel, oleks soovituslik. Liikmesriigid, kes otsustavad kohaldada erinevat süsteemi (nt erinevaid heitenorme, diferentseerimise taset või lisada muid kriteeriume), peaksid oma valikut põhjendama ja teatama sellest komisjonile. Liikmesriigid võivad siiski kohaldada vähendamisi üksnes heiteta sõidukite suhtes, kohaldamata maksude diferentseerimist muude sõidukite puhul ja komisjonile teatamata.

Teemaksukleebiste hindade proportsionaalsuse osas tegi komisjon ettepaneku kehtestada lühiajalistele teemaksukleebistele veidi madalamad piirmäärad kui nõukogu seisukohas esitatud. Nõukogu seisukohas nõutakse ka, et liikmesriigid teeksid kättesaadavaks ühepäevased teemaksukleebised, mis tähendab olulist sammu kergsõidukite proportsionaalsemas hinnakujunduses. Lisaks on Euroopa Parlamendi taotlusel lisatud kergsõidukeid üldiselt ja konkreetselt väikesi tarbesõidukeid käsitlevatesse eeskirjadesse läbivaatamisklauslid.

Komisjon tegi ka ettepaneku kaotada järk-järgult kergsõidukite teemaksukleebised. Kaasseadusandjad lepivad siiski kokku, et liikmesriikidel on võimalus säilitada ja kasutusele võtta teemaksukleebised kõnealuste sõidukite puhul (isiklikud sõiduautod, väikesed tarbesõidukid ja väikebussid).

3.4.Ummikumaksud

Nõukogu seisukoht ummikumaksu kehtestamise võimaluse kohta on suuresti kooskõlas komisjoni ettepanekuga: liikmesriigid võivad kehtestada ummikumaksu oma teedevõrgu mis tahes osas, kus esineb ummikuid, ja seda maksu kohaldatakse mittediskrimineerivalt kõigi sõidukikategooriate suhtes. Nõukogu asendab maksimaalsed maksustatavad kulud võrdlusväärtustega, mida võib eritingimustel ületada, teatades sellest komisjonile. Nõukogu lisas ka ühe erandi, mis on kooskõlas Euroopa Parlamendi seisukohaga: liikmesriigid võivad väikebussid ja bussid kas osaliselt või täielikult maksust vabastada. Komisjon võib neid muudatusi toetada.

3.5.Hinnalisand

Komisjoni ettepaneku kohaselt võib hinnalisandit kohaldada mis tahes tundlikul alal (mitte ainult mägipiirkondades) ning hinnalisandist tekkinud tulu tuleb investeerida transporditeenuste arendamisse või TEN-T põhivõrgu transporditaristu ehitamisse või hooldamisse.

Vastavalt nõukogu seisukohale võib hinnalisand ületada praegust maksimaalset 25 %, kuid ainult siis, kui kõik asjaomased liikmesriigid sellega nõustuvad; sel juhul võib see olla kuni 50 %. Ka see ei ole vastuolus komisjoni ettepanekuga.

3.6.Tulude kasutamine ja aruandlus

Komisjoni ettepaneku kohaselt nõutakse nõukogu seisukohas, et lisaks hinnalisandist saadava tulu sihtotstarbelisele eraldamisele kasutaksid liikmesriigid ummikute probleemi vähendamiseks või kestliku transpordi edendamiseks vähemalt sama palju rahalisi vahendeid, kui nad saaksid tulu võimalikust ummikumaksust.

Aruandluse osas ei saanud nõukogu nõustuda komisjoni esitatud nõudega hinnata tasulise teedevõrgu kvaliteeti. Muude aspektide osas on nõukogu ja Euroopa Parlamendi seisukohad hästi kooskõlas, hõlmates erinevaid makse, maksude diferentseerimist sõidukikategooriate kaupa, samuti tulude kogumist ja kasutamist ning tasulisi teid kasutavate sõidukite keskkonnatoime muutumist.

Komisjon toetab neid parandusi.

3.7.Erandid

Nõukogu soovib säilitada võimaluse vabastada olemasolevad kontsessioonilepingud kohustusest diferentseerida makse või kohaldada väliskulude maksustamist, millega komisjon võib nõustuda. Uute, pikendatud või oluliselt muudetud kontsessioonide suhtes erandeid ei tehta. Selleks määratleti komisjoni ettepaneku põhjal mõiste „oluliselt muudetud teemaksukord“.

Võimalus teha erand alla 12-tonnistele sõidukitele jäetakse komisjoni ettepanekul välja hiljemalt viie aasta pärast.

Nõukogu seisukoht võimaldab teha erandi

·alla 7,5-tonnistele kutsetöös kasutatavatele sõidukitele,

·puuetega inimeste kasutatavatele sõidukitele,

·ajaloolise väärtusega sõidukitele.

Kuigi komisjoni poliitika on olnud piirata erandite arvu, ei põhjusta säilitatud erandid tõenäoliselt olulisi moonutusi ning neil ei ole sisulist mõju ettepaneku keskkonnaeesmärkidele. Selle põhjuseks on asjaolu, et need oleksid seotud vaid suhteliselt väikese osaga alla 7,5-tonnistest kutsetöös kasutatavatest kaubaveokitest, ajaloolise väärtusega sõidukitest ja puuetega inimeste kasutatavatest sõidukitest, millega läbitakse teiste sõidukitega võrreldes lühikesi vahemaid, eriti tasulistel teedel. Seepärast võib komisjon need erandid heaks kiita.

4.Järeldus

Kuigi ambitsioonikuse tase on teatavate aspektide puhul vähenenud (ajapõhiste maksude järkjärguline kaotamine, kergsõidukite maksude diferentseerimine, erandid), suurendab nõukogu seisukoht ambitsioonikust mitmes muus võrdselt olulises punktis. Need on järgmised:

·CO2-l põhinevat maksustamist käsitleva sätte täiendamine, eelkõige laiendades selle kohaldamisala ülejäänud teemaksukleebiste süsteemidele;